Brand lê Rustenburgse kerk in puinDie kerkgebou van die Hervormde Gemeente Rustenburg-Kloof het Sondagoggend tussen 01:00 en 02:00 afgebrand. Foto: Facebook Die Hervormde gemeente Rustenburg-Kloof in Noordwes is dankbaar dat hul lapa nie ook in die slag gebly het in die brand wat vroeg Sondagoggend hul kerkgebou in puin gelê het nie. “Die mans het vanoggend vinnig stoele aangedra, toe het ons kerk onder die lapa gehou,” vertel Yvette Enslin, vrou van ds. Nardus Enslin, oor die geluk by die ongeluk dat die gemeente darem nog ŉ eie plek het om vir eredienste bymekaar te kom. Enslin vertel die alarmmaatskappy het kort na 01:00 Sondag pastorie toe gebel om te sê iets skort by die kerk, sowat 15 m daarvandaan. Haar man wou om veiligheidsredes dit nie waag om alleen kerk toe te gaan nie en het gevra dat hulle iemand uitstuur. Die NHKA Gemeente Rustenburg-Kloof se kerkgebou is in 1980 opgerig. Foto: Facebook Om 01:22 het die alarmmense weer gebel, dié keer om te sê die 38 jaar oue kerkgebou brand. Haar man het uitgehardloop om te gaan kyk terwyl Enslin hul seun wakker gemaak het. Sy kon nie uit hul slaapkamer sien die kerk brand nie, maar van die studeerkamer se balkon af was die rookwolk en die vlamme wat ál hoër bo die kerk se dak uitgeklim het, duidelik sigbaar. Die brandweer was binne 20 minute op die toneel, maar toe was dit reeds te laat om die kerkgebou te red. Enslin vertel hulle het dit wel reggekry om die kategeselokaal ŉ hanetree van die kerk af te red; net die ruite het gebars en die deure swart gebrand. Die dak het van die geweldige hitte van die brand ineengestort. Foto: Facebook Waarvoor die gemeente egter die dankbaarste is, is dat die brandweer die lapa kon red. Enslin vertel hulle het nie ŉ kerksaal nie, maar kom altyd daar vir geleenthede bymekaar. Met Doopsondag oor ŉ week sal hulle ook die lapa gebruik en ŉ doopvont wat een van die plaaslike NG gemeentes aangebied het om vir hulle te leen. Enslin vertel hulle bly vanjaar die eerste keer in ŉ lang tyd in die Kersvakansie tuis en sal in dié tyd Sondae onder die lapa eredienste hou. Aan wat hulle vroeg volgende jaar gaan maak wanneer die kerkgangers ná die vakansie voltallig is en die lapa nie almal sal kan bevat nie, het hulle nog nie gedink nie. Dis nog nie bekend hoe die brand ontstaan het nie. Foto: Facebook Sy vertel die gemeente is verslae en geskok, maar te oordeel na die goeie gees Sondagoggend met die erediens, sal die gemeente hierdie terugslag wel kan oorkom. Enigiemand wat wil bydra tot die fonds om die versekering op die kerkgebou aan te vul, kan Lettie Mienie by 066 202 6820 of ds. Enslin by 083 655 6653 bel. Ds. Carel-Johann de Bruin, kurator van die Hervormde Kerk se museum in Pretoria, skryf op Facebook dis sover sy kennis strek, die eerste Hervormde kerk wat afbrand sedert die Tweede Vryheidsoorlog, 116 jaar gelede. Dié kerkverband het reeds minstens vier kerke in brande verloor: Schoemansdal se kerkie toe die bewoners die dorpie in 1867 verlaat het, die eerste kerk op Kerkplein in Pretoria 1879 en die kerkgeboue van Trichardtsfontein en Dullstroom tydens die Driejarige Oorlog.